Personifikation

Die **Personifikation**, **Personifizierung** odda **fictio personae** ischn redorische Gniff unnen Deng'gfehla, wuma endwedda Dier, Blonze, Gescheschdend, Doode, Ideje, abschdragde Dinge odda Wesehaide ä Schdimm (**Prosopopöie**; vum griech. προσωποποιία *prosōpopoiía*) odda menschlische Ziesch gibd odda awwa a ä kinschdlarischi odda religjesi Aad, ebbes dazuschdelle, wie zum Baisbiel Nadurgewalde als Wese. Gons allg'moin komma a vum Anthropomorphismus redde, wassma widda alsn Schezialfall vunna Metaffa ogugge konn. 

## Redorigg
Personifikatione sinn ä ofd oigsedzdes Schdielmiddl inde Lyrik unn Epik, wuma a laischd erkenne konn.

Baischbiel:
* „De Gaade *drauwad*“
* „De Dollakurs *lischd om Bode.“*
* „Die Sunn *lachd.“*

A Ausdrigg wie „de Vadda Schdaad“, „die Mudda Nadur“ odda „Vädasche Froschd“ keren zude Personifikatione.

## Wirgung
Die Personifikation werd a inde Bolidigg odda Werwung oigsedzd. Gundsedzlisch werd midd dem Schdielmiddl än Tegschd unn soi Bodschafd lebendischa unn die Zuhera kennens laischda erfasse unn es erhehd a die Uffmergsomkaid vunde Laid. De Laid isch des awwa donn nemme uubdingd so glaa und b'wussd.

Baischbiel:
* „Die Daadsach *schbrischd“ awwa d'gesche.*
* „Soi Relischion *vabiedsem“ Woi zu dring'ge.*
* „Maischda Proper *budzd so sauwa*, dassma sisch drin schbischle konn“. (Meister Proper Werwung)
* „Die Spatzen *pfeifen* es von den Dächern: Wissen ist heute die wichtigste Ressource in unserem rohstoffarmen Land“. (Roman Herzog, 1997, Berliner Bildungsforum)

De Paul Slovic, Professor onde University of Oregon fa Psischologie hodd die Hilfsb'raidschafd vunde Laid unnausuchd unn im Addigl „If I Look at Mass I will Never Act“ (wonn ich uff die Meng gugg, werisch nie hondle) vaeffendlischd. S'Ergewnis isch, dass Laid Gfiehl hawwn und helfn, awwa do'd'zu mussma die Laid, wu Hilf brauchen unn ihr Siduadzion a seje und deswesche a middfiele kenne. Uupersenlische Schdadisdigge unn gons allg'moin räumlischi odda zaidlischi Dischdonse zum Gscheje odda de Mensche, wus schleschd gehd odda gonge isch, lossen die Laid kald. Iwwa soi Ergewnis hodde Paul Slovic gsachd, dasses „affect“ (Affekt) brauchd, domid die Laid Gfiehl nochvollzije kennen. De „Affekt“ sachde Laid, ob ebbes rischdisch odda falsch isch unn des erlewe vunnem „Affekt“ b'weschd die Laid zu urdaile, zu endschaide unn zu hondle. Än zwedde, wischdische Faggdor isch die “Attention” (Uffmergsomkaid). Ä Schdadisdigg vunn Ermordede unn gons allg'moin roine Zahle unn B'reschnunge zu seje lossd die Laid kald. Bai *äm* Obfa isch die Hilfsb'raidschafd groß, werd awwa imma gleena, je mehr Obfa s'hodd. Was inde Nochrischde baide Laid Gfiehl, Urdell, Endschaidunge unn Hondlunge auslesd, sinn die B'rischd vun Änzelfell unn -schiggsal. Onnaschda gsachd, ma mussde Zahle ä Gsischd gewwe, alla personifiziere.

## Bolodigg
Bolidigga, wu ä Wirgung baide Masse erzaische wolln, sedzn gern die Personifikation fa zum Baischbiel abschdagde Ideje oi. Awwa a Populischde machen des, um Gfiehl baide Zuherer in ihrm Sinn zu erzaische.

## Bischa
* Hans Bonnet: *Personifikation.* In: *Lexikon der ägyptischen Religionsgeschichte.* Nikol Verlag, Hamburg 2000, ISBN 3-937872-08-6, S.&nbsp;586–588.
* Stefan Hess: *Herrscherideale und ideale Frauen. Tugendallegorien im frühneuzeitlichen Basel.* In: *[[Basler Zeitschrift für Geschichte und Altertumskunde]]* 111 (2011), S.&nbsp;115–154 (Digitalisat).
* Christoph Huber: *Personifikation.* In: *[[Reallexikon der deutschen Literaturwissenschaft]].* Bd.&nbsp;3, Berlin/New York 2003, S.&nbsp;53–55 ISBN 3-11-015664-4.
* Adolf Katzenellenbogen: *Allegories of the Virtues and Vices in Medieval Art,* Toronto u.&nbsp;a. 1989 (zuerst 1939).
* Christian Kiening: *Personifikation. Begegnungen mit dem Fremd-Vertrauten in der mittelalterlichen Literatur.* In: *Personenbeziehungen in der mittelalterlichen Literatur.* Hrsg. von Helmut Brall [u.&nbsp;a.], Düsseldorf 1994, S.&nbsp;347–387 ISBN 3-7700-0830-8.
* Jennifer O’Reilly: *Studies in the Iconography of the Virtues and Vices in the Middle Ages.* New York/London 1988.
* Emma Stafford: *Worshipping virtues. Personification and the Divine in Ancient Greece.* London 2000.
* Emma Stafford, Judith Herrin (Hrsg.): *Personification in the Greek world. From Antiquity to Byzantium.* Aldershot/Hampshire 2005.
* Rolf Dobelli, *Die Kunst de klugen Handelns: 52 Irrwege,die Sie besser anderen überlassen*, Carl Hanser Verlag, München 2012, ISBN=978-3-446-43205-5

## Websaide

* ''Personifikation'' auf KinderundJugendmedien.de

## Vawais